  Туспуктэм: vk.com (Паралимпийский клуб "Кузнечики") Майя Бывальцева «Меӵ удмуртъёс» сузьетмылэн героез пинал дыръяз футболэн выриз, бадӟым классъёсын дышетскыкуз ожгарчи луыны малпалляз. Но спорт удысъя вылӥ дышетсконниез бырйиз но атаезлэсь ужзэ азьланьтӥз. Тодматске – Удмуртиысь паралимпиецъёслэн тренерзы, сӧсыръёслэн футболъя «Зенит» клубзылэн кивалтӥсез, адаптивной футболъя «Кузнечики» ӵектослэн кивалтӥсез Андрей Кузнецов. Солы 25 арес гинэ ай, но быръем удысаз шӧдскымон азинсконъёсыз вань ини. Озьы ик пиосмурт туж умой тодэ, мар лэсьтэмез потэ азьланяз. Героймы Ижкарын удмурт семьяын вордскиз но будӥз, но удмурт кылын ӝот-ӝот вераськыны шугъяське, соин ик верамзэ берыктоно луиз. Но статьямы удмурт кылэз тодон сярысь ӧвӧл, валтӥсез – удмурт адямилэн бадӟым сюлэмо луэмез, кужымез, аслэсьтыз тодонлыкъёссэ но быгатонлыкъёссэ ӟеч ужлы сётэмез. Тренерлэсь ужамзэ дышетскисьёсызлэн вормонъёссыя дунъяно Андрей Кузнецов пинал биатлонистъёсын, куасэн бызьылӥсьёсын но футболистъёсын ужа. Тренерлэсь ужзэ спортсменъёслэн азинсконъёссыя дунъяло, нош соос вань ини. Туннэ понна тужгес бадӟым вормонъёс басьтэм дышетскисез – паратхэквондист Ринат Якупов, со дуннелэн но Европалэн чемпионэз луиз. Владимир Чайников 2022-тӥ арын биатлонъя Европалэн кубоказ спринтын вормиз. Валентина Переносова, Лилиана Садыкова, Никита Снегирев Россилэн первенствояз вормисьёс но призёръёс луизы. Руслан Сидоров Россиысь юниоръёс пӧлын куасэн бызьылонъя но биатлонъя одӥгез кужмоез спортсмен – 2020-тӥ арын со ньыль ӵошатсконъёс пӧлысь куиняз вормиз, одӥгаз кыкетӥ инты басьтӥз. Андрей Кузнецов Валентина Переносоваен. Туспуктэм Андрей Кузнецовлэн архивысьтыз « Куд-огез Россилэн сборнояз шедьыны кутско ни. Азинлыко пиналъёс, кудъёсыз 26-тӥ арын, мон оскисько, Паралимпи шудонъёсын кунмылэсь данзэ утёзы но ӧжытсэ вить медаль ваёзы » Андрей Кузнецов, Удмуртиысь паралимпиецъёслэн тренерзы Солэн верамезъя, пиналъёсын ужаны капчигес, бадӟымъёсын но егитъёсын сярысь. Арлыдоос пинал дыръязы спортэн вырымтэ ке, соосты тренировкаосы, ӵошатсконъёсы кыскыны, мылкыдзэс ӝутыны секытгес. 18-19 аресъемъёс ӧнер дышетсконние пырон, ужан инты шедьтон сярысь малпанъёслы бадӟымгес саклык висъяло ни, огдыре дышетскыны но тренировкаосы ветлыны секытгес йӧтэ. Эшшо ке ӵошатсконъёсы пыриськисьёс понна толэзьлы быдэ 14-18 нуналъем сборъёс радъяло, соос дышетӥсьёссылэсь куриськоно, асьсэ коже ужаны заданиос басьтыны кулэ. Со ласянь шугъяськонъёс кылдыло, вера Андрей Кузнецов. Нош 12-13 аресъем пиналъёслэн шудэмзы, ог-огенызы пумиськылэмзы, тренироваться кариськемзы потэ, соин ик соосын ужаны капчигес. Туэ толшоре пал суй пиналъёслэсь футболъя командазэс люказы (нырысетӥзэ Россиын), отчы 10-12 аресъем пиналъёс пыро, пӧлазы церебральной параличен висись одӥг-кык пиос вань. « Соос туж бадӟым мылкыдэн куасэн нискылало, ыбылӥсько. Куке соос пневматика винтовкаез адӟизы но эшшо ке отысь ыбылӥськыны лэзизы, соос воксё лӧптэмын вал! Соос шуо, тужгес яратоноез – со ыбылӥськон. Соин ик пиналъёсын капчи ужаны, соослэн вань мылкыдзы, кужымзы, азартсы » Андрей Кузнецов, Удмуртиысь паралимпиецъёслэн тренерзы Соосын таза адямиосын кадь выриськод ке, асьсэос но кыӵе ке сюбегатонъёссы сярысь вунэто, пусъе Андрей Кузнецов. Нош эшшо пиналъёслэн вань кинлэсь адӟем карыны, кин сьӧры кыстӥськыны. « Атаелы луыса Удмуртия узыр паралимпиецъёсын, быдӟым спортсменъёсын. Кылсярысь, Влад Лекомцев. Со быдэс дуннеын тужгес трос данъетъёс утӥз, кужмоез куасэн бызьылӥсь. Со милям пиналъёсынымы ӵош тренироваться кариське, куспазы верасько, пиос солэсь адӟем каро но валало, мар кароно со кадь луон понна » Андрей Кузнецов, Удмуртиысь паралимпиецъёслэн тренерзы Озьы ик следж-хоккеен шудӥсь пиналъёслэн но примерзы син азязы, соос бадӟымъёсыныз ӵош дасясько, нош пӧлазы Паралимпи шудонъёсы пыриськемъёс но, Россилэн сборноезлэн ёзчиосыз но вань. Андрей Кузнецовлэн атаез – Виктор Николаевич Кузнецов, Россиысь но Удмуртиысь дано тренер, калыккуспо классъем спортъя мастер, пал пыдо футболистъёс пӧлын дуннелэн чемпионэз. Суй-пыдзыя сӧсыр муртъёслэн физкультурая но спортъя федерацизылэн вице-президентэз, Удмуртилэн паралимпи сборноезлэн валтӥсь тренерез, Россиысь Паралимпи комитетлэн улосвыл ёзэтэзлэн кивалтӥсез. Россие следж-хокеез вайиз, следж-хокеен шудонъя «Удмуртия» клублэн начальникез луыса ужаз, куасэн бызьылӥсьёсты, биатлонистъёсты, капчи атлетъёсты, хоккеистъёсты дышетӥз. Улонысь 2017-тӥ арын возьмамтэ шорысь кошкиз Андрей атаеныз Виктор Николаевичен. Туспуктэм Андрей Кузнецовлэн архивысьтыз Ӧнерез быръён Вуоно ӧнер сярысь малпаськыны дыр вуэм бере, Андрей ожгар удысъя вылӥ дышетсконние пырыны малпа вал, но спортэз, футболэз яратэ бере, спорт удысэз ик быръёно кариськиз. Пияш Санкт-Петербургысь Физкультурая, спортъя но тазалыкъя П. Ф. Лесгафт нимо йӧскалык университетэ но Казаньысь Физкультурая, спортъя но туризмъя Поволжской кун университетэ пырыны быгатӥз. Бырйиз Татарстанлэн шоркарысьтыз дышетсконниез. Нырысь ик, дорлы матэгес, собере атаез выль лыктэм пиосын ужанын юрттыны куриз вал. « Мынам нырысетӥ курсысен ик практика кутскиз шуыны луэ. Мыным кельшиз. Собере ваньмыз тазьы тани пӧрмиз » Андрей Кузнецов, Удмуртиысь паралимпиецъёслэн тренерзы Пичи дырысеныз ик атаезлэсь пал суй яке суйтэм, пал пыдо яке пыдтэм адямиосын ужамзэ адӟылӥз, со понна номыр валантэмез яке шугез отын ӧй вал. Вань но вань. Паралимпи спортэн тунсыкъяськонэз Сочие Паралимпи шудонъёсы вуылэмез бере кутскиз. « Соку «висьыны» кутски. Куке асьмелэн Кононов но Лекомцев куасэн бызьылӥзы, куке быдэс пьедестал милям вал – Проньков, Кононов, Лекомцев. Куке следж-хоккей учки. Трибунаос висисьёсын тырмемын! Олимпиада дыръя хоккей учки, тазалыко хоккеез гажасько ке но, следж-хоккей учкыны мыным тунсыкогес » Андрей Кузнецов, Удмуртиысь паралимпиецъёслэн тренерзы Паралимпи шудонъёсын, Сочи, 2016-тӥ ар «Кузнечики» ӵектос Табере Андрей атаезлэсь кутскем ужзэ азьланьтэ, эшшо паськытгес каре. Кылсярысь, нылпи церебральной параличен муртъёслэн футболъя командазы ӧй вал. Вазиськисьёсты следж-хоккей дӧдьые пуктылӥзы. Пал пыдо яке пыдтэм пиослэн координацизы умойгес ик, нош церебральной параличен пиос пограллязы. Соку Андрей Кузнецов яратоно футболэз сярысь малпаз. « Куартолэзе 19-тӥ арын нырысетӥ тренировкаез ортчытӥ. Валаны кулэ вал, вань-а со пиослэн мылкыдзы шудыны. Туж бадӟым мылкыдзы вылэм, школаысь ваньзы сямен тренировкае лыктӥзы. Со дырысен ми кутским. <…> Ми азьланьтӥськом сое, мар вань ни, но эшшо мукет ӧръёсты азинтыны но эшшо тросгес но тросгес пиналъёсты кутыны тыршиськом » Андрей Кузнецов, Удмуртиысь паралимпиецъёслэн тренерзы Нылпи церебральной параличен висисьёс пӧлын футболъя «Кузнечики» турнир, 2020-тӥ ар. Туспуктэм: vk.com (Паралимпийский клуб "Кузнечики")  Тросэзлэн нылпи церебральной параличлэсь курадӟисьёслэн йырвизьзы умой ужа, но кин ке секытэнгес ветлэ, шугенгес вераське. Валамтэос нырысь-валысь гинэ кылдыло, пиналъёс пумен дышо, пусъе Андрей Кузнецов. Кутсконаз секытгес вал Даун синдромен пиналъёсын ужаны. Нырысь-валысь соос номыр уг кыло, нокинэ уг адӟо, возьдасько, коллективе пыремзы уг поты, куронъёсты уг валало, тодаз вае тренер. Со сяна, йӧспӧртэм нылпиос ӝог вырӟыны уг быгато, амало луэменызы но уг висъясько. Но тренировкаосы ялан ветлӥсьёс пумен умойгес луо, ог-огзэс ӟечгес валаны кутско. Андрей Кузнецовлэн верамезъя, занятиослэн пайдалыксы нырысетӥ араз ик шӧдӥське. « Ми соосты куинь-ньыль, вить адямиен тренировать карылӥм, котькудзэс китӥзы кутыса тренировкаосы вайылӥм. Стадионын капчиатлетъёс бызьыло, нылпи ваньзэ вунэтыса соос сьӧры бызьса кошке, номыр уг кылы, соин ик китӥзы возьыса тренировать карылӥмы. Нош али, ар ортчыса, со нылпиос ДЦП-ен пиналъёсын, йырвизьзы умой ужась муртъёсын, ӵош тренироваться карисько, ваньзэ соос сямен ик лэсьто, одӥг кадь верасько но. Анай-атайёслэн малпаназы но ӧй вал, озьы луыны быгатэ шуыса » Андрей Кузнецов, Удмуртиысь паралимпиецъёслэн тренерзы Даун синдромен адямиослэн командаоссы пӧлын мини-футболъя огъяросси ӵошатсконъёс, Сочи, 2021-тӥ ар. Туспуктэм: vk.com (Паралимпийский клуб "Кузнечики")  2020-тӥ арын гужем «Кузнечики» ӵектоссэс кутскыкузы асьсэос но рос-прос уг валало вал, кызьы сыӵе пиналъёсын ужаны. Но юрттыны мылкыдзы туж бадӟым вал, соин ик ваньмыз пӧрмиз. Нылпи церебральной параличлэсь курадӟисьёслэсь командазэс кылдытон понна Азьмуртлэн грантъёсъя фондэзлэн вожвылъяськоназ пыриськизы но вормизы. Со арын ик огъяросси турнир ортчытӥзы ни. Ӵектос йылпумъяськиз, но ужзэс ӧз дугдытэ, сыӵе малпанъёссы ӧй но вал. Табере проектсы ӟечлэсьтӥсьёслэн юрттэменызы азьланьтӥське. Пиналъёс понна тренировкаос дунтэк ортчо. « Ужмес азьланьтӥськом, кылсярысь, огшоры адямиослэн юрттэтсы чотын. Коньдон тренировкаос ортчытъяны, тренеръёслы уждун тырыны, арендалы кулэ. Нимаз компаниос, милям эшмы – Новосибирскысь «Солнечный город» фонд, туж юртто. Пӧртэм интыысь коньдон вуэмен, ми тренировкаосмес ялан ортчытъяны быгатӥськом » Андрей Кузнецов, Удмуртиысь паралимпиецъёслэн тренерзы Спорт – реабилитацилы тужгес устоез амал Церебральной параличен висись тросэз пиналъёс куасэн но бызьыло, следж-хоккей но шудо. Тренерлэн верамезъя, соослы туж кельше шудыны, командаын луыны, следж-хоккейя огъяросси фестивальёсы ветлыны. Андрей Кузнецов пусъе, спорт – сӧсыр пиналъёсты калык пӧлын улыны дышетонын тужгес умоез амал. Спорт пыр соос сӥльвирзэс кыдатыны, асьсэдыз эрико шӧдыны, выль эшъёс шедьтыны быгато. Со дыре ик тужгес кужмоосызлы пиналъёслы ӵошатсконъёсы пыриськыны, вылӥ вормонъёс возьматыны луонлыкъёс кылдыто. « Милям ужмылэн кык ӧрез. Реабилитация – со валтӥсез. Нырысь-валысь ваньзы реабилитациез ортчо, собере ини кужмоосыз бадӟым спортэ шедё. Но валтӥсез, эшшо одӥг пол пусъё, – социализация, реабилитация. Кызьы вераз сэр Людвиг Гуттман (паралимпи движенилы кутскон сётӥсь – ред.), спорт – реабилитацилы тужгес устоез амал » Андрей Кузнецов, Удмуртиысь паралимпиецъёслэн тренерзы Дышетскисьёснызы ӵош куасэн бызьылонын. Туспуктэм: vk.com (Паралимпийский клуб "Кузнечики")  Тазалыксыя сюбегатэм луонлыкъёсын адямиос понна Удмуртиын пӧртэм спорт амалъёс азинско, соос пӧлын куасэн бызьылон но биатлон, следж-хоккей, капчи атлетика, велоспорт, пал пыдо муртъёслы футбол, нылпи церебральной параличен, Даун синдромен пиналъёслы футбол, уян, коляскаосын баскетбол, бочче, тхэквондо, гурезьысь куасэн нискылан. Со сяна, адӟисьтэм, кылӥсьтэм муртъёс понна мукет амалъёссы вань на. « Ваньмыз паймо, Удмуртия сыӵе пичи улосвыл но сомында паралимпиецъёс шуыса. Тросэз атаелы луыса спортэ лыктӥзы » Андрей Кузнецов, Удмуртиысь паралимпиецъёслэн тренерзы Адаптивной спортлэн вуоноез сярысь Андрей Кузнецов умой тодэ, мар лэсьтэмез потэ азьланяз. Нырысь ик, ассэ «100 процент элькунын» адӟе. Нош кыӵе адӟонэз паралипми спортлэн, шуом, 20 ар ортчыса? Егит тренерлэн малпамезъя, Удмуртиысь котькуд ёросын луозы секциос, кытчы сӧсыр пиналъёс лыктыны но физкультураен, спортэн дунтэк вырыны быгатозы, отын ӧнерлыко тренеръёс ужалозы. Пиналъёс понна элькун ӵошатсконъёс радъяськозы, кужмоосыз Удмуртилэн сборнояз бырйиськозы. Со сяна, Ижкарын адаптивной спортъя центр луоз шуыса оске. Со футбол бусыен, тирен, тренажёр залэн, йӧ площадкаен интернат, кытчы быдэс элькунысь устолыко пиналъёсты люкалозы. Али но тросэз куасэн бызьылӥсьёсыз но, хоккеистъёс но гуртъёсысь нылъёс но пиос, доразы соос понна нокыӵе луонлыкъёс ӧвӧл. Нош Центр кылдытыса, пиналъёс карын дышетскозы, тренировкаосы ветлозы но азьланяз бадӟым вормонъёс басьтозы. Ваньмыз со 20 арлэсь вазьгес луоз шуыса оскемзэ вераз. « Сыӵеен мон адӟисько вуоноез. Мон со понна татын ик ужало. Элькунын гинэ лэсьтӥ ке но, быдэс кун понна но туж пайдаё луоз. Малы ке шуоно луозы туж кужмо спортсменъёс, кудъёсыз, оскисько, Паралимпи шудонъёсын данмес утёзы » Андрей Кузнецов, Удмуртиысь паралимпиецъёслэн тренерзы «Кузнечики» ӵектослы дурбасьтон понна мини-футболъя ӟечлэсьтон турнир, Ижкар, 2021-тӥ ар. Туспуктэм: vk.com (Паралимпийский клуб "Кузнечики")  Сӧсыр пиналъёсын туала спортшколаосын ик ужаны луоз, эшшо умойгес суро группаосын, вера егит тренер. Шуом, Алнаш яке Грак ёросын тазалыксыя сюбегатэм луонлыкъёсын 50-60 адямилэсь группа уз но люкаськы, отын соос сомында ӧвӧл. Валамон, нылпи церебральной параличен секыт курадӟисьёсын нимаз ужано луоз, но арняяз кык час тренировка радъяны сокем шуг уз луы, дыр, лыдъя Андрей Кузнецов. Соосын спортшколаысь ик тренер ужаны быгатоз, аслэсьтыз тодонлыкъёссэ будэтэм бере. Суро группаосын тренировкаос нуон ӵош ветлон таза пиналъёслы но туж пайдалыко луоз. « Таза пиналъёс дышизы ке, соос пӧлын аспӧртэм адямиос но вань шуыса, соос чидасесьгес луозы. Асьсэос но аспӧртэмлыкъёсын адямиос доразы уз пуке, потозы, ӧжытгес кепыралозы, малы ке шуоно ваньзы тодозы: общество солы дыше » Андрей Кузнецов, Удмуртиысь паралимпиецъёслэн тренерзы Егит пиосмуртлэн быръем удысэз капчи уд шуы, но со аслэсьтыз ужзэ вань сюлэмзэ сётыса, рос-прос быдэсъя. Солы анаез Наталья Кузнецова, следж-хокейя «Удмуртия» клублэн начальникез, но яратоно нылмуртэз юртто. Со сяна, ӵош ужась адямиос, тренеръёс азьын кылкутон но мылкыд сётэ, соостэк сыӵе паськыт уж ӧй мынысал, сомында спортсменъёс ӧй луысалзы, шуэ Андрей. Но нырысь ик – пиналъёслэн ӝуась синъёссы. « Куке лыктӥськод тренировкае, адӟиськод ӝуась синъёсты, шумпотӥсь пальпотонъёсты, эшъяськонэз, адӟиськод пиналъёслэсь результатъёссэс, со уката бурдъятэ. Куке анай-атайёс тау каро, мылкыдъёссэс гожто, верало. Куке адӟиськод ас ужедлэсь емышъёссэ, со тужгес но бадӟым кужым сётэ » Андрей Кузнецов, Удмуртиысь паралимпиецъёслэн тренерзы Нош эшшо атайзэ ялан тодаз возён. Солэн нимыз юрттэ но валтэ. Кытын ке сюлмам атае кадь ик луэме потэ вал, дыр, но нырысь ӧй гинэ валалля, шуэ Андрей. Ваньмон дыр Ваньмон дыръяз лыдӟиськыны, ӝытъёсы Мортик пуныеныз поръяны яратэ. Толалтэ эшъёсыныз сноубордэн гурезьысь ширтэ яке пиналъёсын ӵош нюлэскытӥ куасэн нискыла. Серекъяса вера, куддыр лымы сузяны но мыло-кыдо басьтӥське. Нош тужгес бадӟым яратонэз – футбол. Со понна та спорт амал шутэтскон но, хобби но, уж но. Эшъёсызлэсь но тренеръёслэсь, пал суйын пиналъёслэсь команда люкаса, туэ асэнызы ик радъям корпоративной командаослэн ӟечлэсьтон турниразы пыриськизы. Тегъёс: Ижкар удмуртъёс меӵудмуртъёс Спорт сӧсыръёс пиналъёс  